Кхузахь а, хьадисашкахь а деана «Iалас-содри» боху дош Iаьрбийн маттахь тайп-тайпана маьIна долуш ду. Вай и дош вайна доьххьара доьвзачу маьIнийца гочдича иштта хуьлу: «накхана тIехь». Делахь а, оцу хьадисийн шархь динчу Iелам-наха цуьнан маьIна «накхана кIеллахь, цул лахахь» бохург ду аьлла. ТIаккха, вайн ШафиIийн мазхIабера тIаьхьабаьхкинчу Iелам-наха ши куьг даг тIе дилла, йа иза долчхьа, йа цунах терраче дилла аьлла, вай йеш йолу уггар йеза Iамал – Делах тешар, Ийман – дагчохь йолу дела. [Хьашийатул Бажурий, 1\179; Хьашийатул Къалйубий Iалал Махьаллий 1\197]. Ткъа уьш даг тIе дехкича а, йа цунна улло дехкича а, йа цадехкича а галдала хIума дац, хIунда аьлча дог а ма ду некхан лахарчу агIона чохь. Цхьаболу кегий-нах оцу хIумнах ца кхета, оьрсийн, йа нохчийн маттара гочдина хIума дешча шайна доьххьара дIа хеталучу маьIнийца хIуманаш леладо. Цундела хьуна хаа деза – Дала хьо а, со а Шен нийсачу некъа тIе нисвойла – нийсо а, нийса дерг а Къуръан-Суннат вайна довзийтинчу Iелам-наха бохучунна тIаьхьавазар хилар, хIунда аьлча цара вайна Делан Элчано – Делера салават а, салам а хуьлда цунна – лелийнарг бен, вайна пайда берг бен эр доцу дела.